FI Euroopan unionin virallinen lehti C 366/9

KERTOMUS

Euroopan unionin perusoikeusviraston tilinpäätöksestä varainhoitovuodelta 2010 sekä viraston vastaukset

2011/C 366/03

JOHDANTO

1. Euroopan unionin perusoikeusvirasto (jäljempänä ’virasto’) perustettiin 15 päivänä helmikuuta 2007 annetulla neuvoston asetuksella (EY) N:o 168/2007 (1). Wienissä sijaitsevan viraston tavoitteena on tarjota perusoikeuksia koskevaa apua ja asiantuntemusta asianomaisille unionin viranomaisille ja jäsenvaltioille, kun ne panevat täytäntöön unionin oikeutta (2).

2. Viraston talousarvio oli 20,2 miljoonaa euroa varainhoitovuonna 2010, kun se edellisenä vuonna oli ollut 17,2 miljoonaa euroa. Virastossa työskenteli vuoden lopussa 90 henkilöä, edellisenä vuonna henkilöstön määrä oli 77.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) mukaisesti (10). Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös (11) antaa olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Virasto sitoi vuoden 2010 joulukuussa 48 prosenttia (4,6 miljoonaa euroa) osaston 3 vuotuisista toimintamenoistaan. Tällainen menojen keskittyminen vuoden viimeisiin viikkoihin osoittaa, että talousarvion toteuttamisen suunnittelua on parannettava, sillä tilanne oli merkittävänä osasyynä määrärahasiirtojen suureen määrään (6,9 miljoonaa euroa).

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 53, 22.2.2007, s. 1.

(2) Liitteessä esitetään tiedotustarkoituksessa yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on sisällytetty sellaisenaan viraston varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 28. maaliskuuta 2011 ja tilintarkastustuomioistuin vastaanotti sen 20. kesäkuuta 2011. Lopullinen tilinpäätös esitetään sivustoilla http://eca.europa.eu ja www.fra.europa.eu/fraWebsite/home/home_en.htm

LIITE Euroopan unionin perusoikeusvirasto (Wien) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 337 artikla) Komissio voi sille uskottujen tehtävien hoitamiseksi, niissä rajoissa ja niillä edellytyksin, jotka neuvosto, joka tekee ratkaisunsa yksinkertaisella enemmistöllä, perussopimusten määräysten mukaisesti vahvistaa, hankkia kaikki tarvittavat tiedot ja toimittaa kaikki tarvittavat tarkastukset. Viraston toimivaltuudet (15 päivänä helmikuuta 2007 annettu neuvoston asetus (EY) N:o 168/2007) Tavoitteet Tarjota perusoikeuksia koskevaa apua ja asiantuntemusta asianomaisille unionin toimielimille, elimille, laitoksille ja virastoille sekä jäsenvaltioille, kun ne panevat täytäntöön unionin oikeutta, ja auttaa niitä tällä tavoin varmistamaan perusoikeuksien täysimääräinen kunnioittaminen, kun ne toimivaltuuksiensa puitteissa toteuttavat toimenpiteitä tai määrittelevät toimintalinjoja. Tehtävät — Kerätä, tallentaa, analysoida ja levittää merkityksellisiä, objektiivisia, luotettavia ja vertailukelpoisia tietoja. — Kehittää menetelmiä ja standardeja tietojen vertailukelpoisuuden, objektiivisuuden ja luotettavuuden parantamiseksi Euroopan tasolla. — Toteuttaa ja tukea tieteellisiä tutkimuksia ja selvityksiä, esiselvityksiä ja toteutettavuustutkimuksia sekä osallistua niitä koskevaan yhteistyöhön. — Laatia ja julkaista päätelmiä ja lausuntoja yksittäisistä aiheista unionin toimielimille tai jäsenvaltioille niiden pannessa täytäntöön unionin oikeutta. — Julkaista vuosikertomus viraston toiminta-aloihin kuuluvista perusoikeuskysymyksistä. — Julkaista aihekohtaisia kertomuksia suorittamiensa analyysien, tutkimusten ja selvitysten pohjalta. — Julkaista vuosikertomus omasta toiminnastaan. — Kehittää viestintästrategia ja edistää kansalaisyhteiskunnan kanssa käytävää vuoropuhelua. Hallinto 1 – Hallintoneuvosto Kokoonpano Yksi kunkin jäsenvaltion nimeämä riippumaton henkilö, yksi Euroopan neuvoston nimeämä riippumaton henkilö sekä kaksi komission edustajaa. Tehtävät Hyväksyä viraston talousarvio, työohjelma ja vuosikertomukset; vahvistaa lopullinen talousarvio ja henkilöstötaulukko; antaa lausunto tilinpäätöksestä. 2 – Johtokunta Kokoonpano — hallintoneuvoston puheenjohtaja — hallintoneuvoston varapuheenjohtaja — yksi edustaja komissiosta — kaksi muuta jäsentä hallintoneuvostosta — Euroopan neuvoston hallintoneuvostoon nimeämä henkilö voi osallistua johtokunnan kokouksiin. 3 – Tiedekomitea Kokoonpano — 11 riippumatonta perusoikeuksien alalla erityisen ansioitunutta henkilöä — hallintoneuvosto nimeää jäsenet avoimen haku- ja valintamenettelyn jälkeen. 4 – Johtaja Hallintoneuvosto nimittää komission ehdotuksesta ja Euroopan parlamentin ja Euroopan unionin neuvoston lausumien pohjalta (parlamentti ja neuvosto ilmoittavat suosituimmuusjärjestyksensä). 5 – Ulkoinen tarkastus Tilintarkastustuomioistuin. 6 – Vastuuvapauden myöntävä viranomainen Parlamentti myöntää neuvoston suosituksesta. Viraston resurssit vuonna 2010 (2009) Lopullinen talousarvio 20,2 miljoonaa euroa (17,2 miljoonaa euroa), josta unionilta saatua tukea 99 % (99 %). Henkilöstön määrä 31. joulukuuta 2010 Henkilöstötaulukossa 72 (61) virkaa, joista täytettynä 69 (48), sekä 18 (16) muuta tointa (sopimussuhteinen henkilöstö ja työkomennuksella olevat kansalliset asiantuntijat). Yhteensä: 90 (77) henkilöstön jäsentä, joiden osalta tehtävät jakaantuivat seuraavasti: operatiiviset tehtävät: 55 (46) hallinnolliset tehtävät: 29 (27) sekalaiset tehtävät: 6 (4) Tuotteet ja palvelut vuonna 2010 (2009) Raxen-tietoverkko 27 kansallisen tietokeskuksen kanssa tehtyjen sopimusten lukumäärä: 162 (189), kokousten lukumäärä: 1 (1) Fralex Lakiasiantuntijoiden antama apu: 131 (227) tapausta, kokousten lukumäärä: 0 (1) Tutkimusraportit Raporttien lukumäärä: 37 (19), kokousten lukumäärä: 11 (20), vuosikertomukset: 2 (2) Muu kuin tutkimustoiminta Perusoikeuksia käsittelevät konferenssit: 1 (1), perusoikeusviraston eri julkaisut: 3 (1) Moninaisuuden päivä: 2 (3) Jäsenvaltioiden ja muiden organisaatioiden kanssa järjestetyt kokoukset Jäsenvaltiot: 12 (10) Euroopan unionin neuvosto: 6 (2) Euroopan komissio: 20 (17) Euroopan parlamentti: 5 (2) Alueiden komitea: 2 (2) Euroopan talous- ja sosiaalikomitea: 1 (1) Perusoikeusfoorumi: 2 (2) Euroopan neuvosto: 10 (16) ETYJ: 3 (6) Yhdistyneet Kansakunnat: 6 (3) Ulkoiset sidosryhmät: 30 (22) Erityiselimet: 7 (9) Muut kokoukset ja keskustelutilaisuudet: 20 (11) Lähde: Viraston toimittamat tiedot.